KIRJALLINEN KYSYMYS P-1719/01 esittäjä(t): Ari Vatanen (PPE-DE) komissiolle. EU:n nuorisopolitiikan valkoinen kirja.



Virallinen lehti nro 040 E , 14/02/2002 s. 0089 - 0090



KIRJALLINEN KYSYMYS P-1719/01 esittäjä(t): Ari Vatanen (PPE-DE) komissiolle (6. kesäkuuta 2001) Aihe: EU:n nuorisopolitiikan valkoinen kirja Tähän mennessä Euroopan unionilla ei ole ollut varsinaista nuorisopolitiikkaa. Unionin nuoria koskevat toimenpiteet ovat olleet lähinnä nuorten liikkuvuuteen liittyviä nuoriso- ja opiskelijavaihto-ohjelmia sekä erilaisten projektien tukemista taloudellisesti. Suomen EU-puheenjohtajuuskaudella syksyllä 1999 EU:n nuorisoasioista vastaava komissaari Viviane Reding ilmoitti komission käynnistävän prosessin, joka johtaisi EU:n nuorisopolitiikan valkoisen kirjan julkistamiseen syksyllä 2001. Euroopan nuorisofoorumin johdolla eurooppalaiset nuoret ovat tyytyväisinä seuranneet viimeaikaisia uutisia, joiden mukaan komissio ei ole luopumassa suunnitelmastaan valkoisen kirjan julkaisemiseksi Belgian puheenjohtajuuskaudella. Valkoinen kirja ei ole laillisesti sitova teksti, mutta sen vaikutus saattaa tietyllä toimialalla olla kuitenkin merkittävä. Tässä tapauksessa sen merkitys voisi olla huomattava kokonaisvaltaisen nuorisopolitiikan kehittämisessä EU:lle. Komissio on koko valmisteluprosessin ajan korostanut nuorten kuulemisen tärkeyttä. Prosessin eri vaiheisiin on viimeisen reilun vuoden aikana osallistunut tuhansia nuorisojärjestöjä, nuorisotyöntekijöitä, virkamiehiä, tutkijoita sekä kymmeniä tuhansia nuoria eri Euroopan maista. Kyseessä on nyt Euroopan unionin uskottavuus nuorten silmissä. Nuorten asenteista unionia kohtaan on puhuttu paljon, erityisesti viime EU-parlamenttivaalien alhaisen äänestysprosentin jälkeen. Tätä taustaa vasten on tärkeää, että valkoinen kirja julkaistaan, että se esittelee komission suunnitelmia nuorten elinolojen parantamiseksi eri EU:n politiikkasektoreiden avulla ja että se sisältää vision siitä, kuinka nuorten edustajia kuullaan nuorisoa koskevassa EU:n päätöksenteossa. Mihin toimenpiteisiin komissio aikoo ryhtyä EU:n nuorisopolitiikan kehittämiseksi? Aikooko komissio kokonaisuudessaan sitoutua nuorten elinolojen edistämiseen kaikkien politiikkasektoreiden osalta? Miten komissio aikoo tulevaisuudessa järjestää nuorten näkemysten kuulemisen nuorisoa koskevien toimenpiteiden suunnittelussa ja toteutuksessa? Viviane Redingin komission puolesta antama vastaus (12. syyskuuta 2001) Komissio on tehnyt saman huomion kuin arvoisa parlamentin jäsen. Nuoriso-ohjelman ansioita ei pidä kyseenalaistaa, ja ohjelman rinnalla on lisättävä nuorisopolitiikan alan yhteistyötä EU:n tasolla. Tästä syystä komissio on käynnistänyt koulutuksesta ja kulttuurista vastaavan komissaarin aloitteesta asiaa koskevan valkoisen kirjan valmistelun. Komissio toivoi, että valkoisen kirjan laatimista edeltää poikkeuksellisen laaja kuuleminen. Näin ollen komissio on tietoinen nuorten odotuksista sekä vastuista, joita nuoret tuovat mukanaan unionin tasolla mutta myös ja erityisesti jäsenvaltioissa. Valkoisessa kirjassa on annettava vastauksia ja esitettävä toimintamalleja. Valkoisessa kirjassa tarkastellaan kaikkia arvoisan parlamentin jäsenen esiin tuomia kysymyksiä. Tarvitaan uusia mekanismeja, jotta saadaan käyntiin uusi nuorisoalan yhteistyö EU:n tasolla. Nuorten huomioon ottaminen on tärkeää tietyillä politiikan aloilla varsinkin sen vuoksi, että nuoret voivat olla ratkaisevassa asemassa politiikkojen toteuttamisen kannalta. Komissio ei aio lopettaa vuoropuhelua, jonka se on itse käynnistänyt, vaan tarkoituksena on päin vastoin lisätä sitä. Valkoinen kirja on määrä julkaista ennen tämän vuoden loppua.